KOMISJONI MÄÄRUS (EL) 2022/2002,

21. oktoober 2022,

millega muudetakse määrust (EÜ) nr 1881/2006 seoses teatavates toiduainetes esinevate dioksiinide ja dioksiinilaadsete polüklooritud bifenüülide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,

ning arvestades järgmist:

(1) Komisjoni määrusega (EÜ) nr 1881/2006 (2) on kehtestatud toiduainetes esinevate teatavate saasteainete, sealhulgas dioksiinide ja dioksiinilaadsete polüklooritud bifenüülide (PCBde) piirnormid.

(2) Euroopa Toiduohutusamet (edaspidi „amet“) võttis 2018. aastal vastu teadusliku arvamuse loomade ja inimeste tervisele avalduvate riskide kohta, mis on seotud dioksiinide ja dioksiinilaadsete PCBde esinemisega söödas ja toidus (3). Amet kehtestas dioksiinide ja dioksiinilaadsete PCBde summaarse sisalduse puhul lubatud nädaladoosiks toksilisusekvivalentides 2 pg kehamassi kilogrammi kohta nädalas. Olemasolevatest esinemisandmetest nähtub, et inimeste puhul toidu kaudu toimuva kroonilise dioksiinide ja dioksiinilaadsete PCBdega kokkupuute hinnanguline määr on kõikides vanuserühmades märkimisväärselt suurem kui lubatud nädaladoos.

(3) Amet soovitab oma teaduslikus arvamuses uuesti hinnata kehtivaid WHO2005-TEFide (toksilisusfaktorite) väärtusi, et võtta arvesse uusi in vivo ja in vitro andmeid, eelkõige PCB 126 kohta.

(4) Maailma Terviseorganisatsioon tegeleb praegu WHO2005-TEFide väärtuste läbivaatamisega, mis lõpetatakse eeldatavalt 2023. aastal.

(5) Selle läbivaatamise lõpetamiseni jäävaks ajavahemikuks on inimeste tervise kõrgetasemelise kaitse tagamise eesmärgil asjakohane kehtestada dioksiinisisalduse ning dioksiinide ja dioksiinilaadsete PCBde summaarse sisalduse jaoks piirnormid selliste toiduainete puhul, mida liidu õigusaktid veel ei hõlma ja mida käsitlevad esinemisandmed on ameti andmebaasis hiljuti kättesaadavaks tehtud, näiteks kitsedelt, hobustelt, küülikutelt, metssigadelt ja uluklindudelt saadud liha ja lihatoodete, hirveliha ning kitsede, hobuste ja uluklindude maksa puhul, ning laiendada kanamunade puhul kohaldatavat kehtivat piirnormi kõikidele kodulinnumunadele peale hanemunade.

(6) Kuna krabide ja krabilaadsete koorikloomade puhul tarbitakse peale jäsemete lihaskoe ka tagakeha lihaskude, eriti villkäppkrabi puhul, on ühtlasi asjakohane ette näha, et asjaomaseid piirnorme kohaldatakse ka nende koorikloomade tagakeha lihaskoe puhul.

(7) Peale selle on kättesaadavatest esinemisandmetest ja inimeste, eelkõige haavatavate elanikkonnarühmade tervise kõrgetasemelise kaitse tagamise tähtsusest tulenevalt asjakohane vähendada juba praegu dioksiinisisalduse ning dioksiinide ja dioksiinilaadsete PCBde summaarse sisalduse piirnorme piima ja piimatoodete puhul.

(8) Seepärast tuleks määrust (EÜ) nr 1881/2006 vastavalt muuta.

(9) Tuleks ette näha mõistlik ajavahemik, mille vältel toidukäitlejatel saaksid kohaneda käesolevas määruses sätestatud piirnormidega.

(10) Kuna teatavatel käesoleva määrusega hõlmatud toiduainetel on pikk säilivusaeg, tuleks lubada jätkuvalt turustada toiduaineid, mis on seaduslikult turule lastud enne käesoleva määruse kohaldamise alguskuupäeva.

(11) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 1881/2006 lisa muudetakse vastavalt käesoleva määruse lisale.

Artikkel 2 Lisas loetletud toiduained, mis on seaduslikult turule lastud enne 1. jaanuari 2023, võivad jääda turule kuni minimaalse säilimisaja või tarvitamise tähtaja lõpuni.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 2023.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. oktoober 2022 Komisjoni nimel president Ursula VON DER LEYEN

(1) EÜT L 37, 13.2.1993, lk 1.

(2) Komisjoni 19. detsembri 2006. aasta määrus (EÜ) nr 1881/2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food („Teaduslik arvamus loomade ja inimeste tervisele avalduvate riskide kohta, mis on seotud dioksiinide ja dioksiinilaadsete PCBde esinemisega söödas ja toidus“). EFSA Journal 2018;16(11):5333 (331 lk). https://doi.org/10.2903/j.efsa.2018.5333